Document ID: /roh_data/filtered/fineweb-2-filterrobots_roh.jsonl.gz/13485

Dacurt è cumparida la versiun 5.0 da Mozilla Thunderbird, in program per retschaiver, scriver ed administrar e-mails. Cun la versiun 5.0 è era per l’emprima giada cumparida ina versiun rumantscha dal program.
Telechargiar Thunderbird 5.0 per rumantsch!
www.mozilla.org/rm/thunderbird
Dumondas frequentas davart Thunderbird
Tge è Thunderbird?
Thunderbird è in program gratuit e liber per administrar e-mails e feeds da novitads. El vegn installà local sin tes computer e n’è betg ina applicaziun en l’internet. Malgrà ina massa funcziuns è Thunderbird simpel dad utilisar. Guarda las funcziuns da Thunderbird per retschaiver ina resumaziun da las funcziuns dal program.
Tgi fa Thunderbird?
Thunderbird vegn sviluppà, testà e translatà da collavuraturs e voluntaris da Mozilla, ina organisaziun senza finamira da profit. Mozilla sviluppescha p.ex. era il navigatur Firefox.
Daco duess jau utilisar Thunderbird?
Thunderbird è gratuit e liber. Thunderbird ha ina massa coolas funcziuns. Thunderbird ta surdat la controlla e survista da tes e-mails. I existan ina massa supplements per Thunderbird che ta laschan extender e persunalisar tes program d’e-mails. Thuderbird è part dal Mozilla Manifesto, ina empermischun da Mozilla per in internet avert, accessibel a tuts sut las medemas cundiziuns.
È Tunderbird gratuit?
Gea! Thunderbird è software da open-source. Mintgin po telechargiar ed utilisar gratuitamain e libramain il program e po contemplar u modifitgar il code da funtauna tenor las cundiziuns da licenza.
Nua pos jau telechargiar Thunderbird?
Qua pos ti telechargiar Thunderbird per rumantsch. Autras linguas stattan a disposiziun qua. Il code da funtauna e versiuns pli veglias chattas ti sin noss server FTP.
Stat Thunderbird era a disposiziun per rumantsch?
GEA! Thunderbird ha in grond team da translaturs che lavuran per porscher tut las versiuns en bleras linguas. Tut las linguas che stattan a disposiziun chattas qua.
Funcziunescha Thunderbird sin mes computer?
Probablamain. Windows, Mac e Linux stattan a disposiziun sin la pagina da telechargiar. Per auters sistems operativs pos ti cumpilar il code da funtauna directamain da la pagina da FTP.
Tge è mia adressa d’e-mail da Thunderbird?
Thunderbird è in program d’e-mail ch’è installà sin tes computer e vegn utilisà per trametter, retschaiver, zavrar e tschertgar e-mails. Thunderbird na porscha naginas adressas d’e-mail u auters servetschs da transmetter e-mails. Ti pos dentant utilisar prest mintga adressa d’e-mail cun Thunderbird.
Cordial engraziament
Nus vulain engraziar cordialmain a las uniuns ed instituziuns che han sustegnì la translaziun da Mozilla Thunderbird en rumantsch: La promoziun da la cultura chantun Grischun, la Giuventetgna Rumantscha, la Quarta lingua, la Lia Rumantscha ed l’Uniun rumantsch grischun. Grazia fitg!